ধর্মেন্দ্রর প্রয়াণের পরই চলচ্চিত্র উৎসবে বাতিল ‘শোলে’র স্ক্রিনিং

ওয়েব ডেস্ক: ভারতীয় সিনেমার আইকনিক ছবি রমেশ সিপ্পির (Ramesh Sippy) শোলে। আজও সেই ছবি দর্শকের মনে এক অন্য নস্ট্যালজিয়া, আবেগ অনুভূতি তৈরি করে। চলতি বছরে সেই ছবিরই পঞ্চাশ বছর। দেশ ও বিদেশের নামজাদা বিভিন্ন চলচ্চিত্র উৎসবে প্রদর্শিত হয়েছে ‘শোলে’। এবার পালা ছিল গোয়ায় আয়োজিত ৫৬তম ‘ইফি’তেও প্রদর্শিত হবে এই ছবি।কালজয়ী ছবি ‘শোলে’ (Sholay)-র পঞ্চাশ বছর পূর্তি উপলক্ষে গোয়ায় আয়োজিত ৫৬তম ইফি (IFFI) চলচ্চিত্র উৎসবে প্রদর্শিত হওয়ার কথা থাকলেও, কিন্তু শেষ পর্যন্ত তা হচ্ছে না।

বারবার দেখার পরও শোলে পুরনো হয়নি আজও কারও কাছে। ফের এই ছবি বড়পর্দায় দেখার উৎসাহ যেমন তাঁদের মধ্যে ছিল তেমনই ছিল ছবির আনকাট ভার্সন দেখতে পাওয়ার উৎসাহও ছিল সকলের মধ্যে। যদিও তা আর এই মুহূর্তে হচ্ছে না। কেন ৫৬ তম ‘ইফি’তে প্রদর্শিত হচ্ছে না ‘শোলে? সর্বভারতীয় সংবাদমাধ্যমসূত্রে জানা যাচ্ছে, প্রযুক্তিগত সমস্যার জেরেই নাকি ছবির প্রদর্শনী স্থগিত হয়েছে। এই খবরে রীতিমতো মন ভেঙেছে সিনে প্রেমীদের।
চলতি মাসে কিংবদন্তি অভিনেতা ধর্মেন্দ্রর (Dharmendra) প্রয়াণে এই ছবির আইকনিক জয়-বীরুর জুটি ভেঙেছে। এই বিশেষ প্রদর্শনী উপলক্ষে রেড কার্পেটে পরিচালক রমেশ সিপ্পি এবং ধর্মেন্দ্রজায়া হেমা মালিনীর (Hema Malini) হাঁটার কথা নির্ধারিত ছিল। ধর্মেন্দ্রর অসুস্থতার পর থেকেই হেমার উপস্থিতি নিয়ে প্রশ্ন থাকলেও, এখন প্রদর্শনীর স্থগিত হওয়ায় সে সবে দাঁড়ি টানা হয়েছে। ‘ইফি’-তে ছবির প্রদর্শনী স্থগিত হলেও, পরিচালক রমেশ সিপ্পির একটি আলোচনা সভার আয়োজন করা হয়েছে বলে জানা গেছে।